Staatskapingsverslag: Opposisiepartye se aansoek suksesvolPres. Jacob Zuma en adv. Thuli Madonsela Die Pretoriase hooggeregshof het Dinsdag beslis dat vier opposisiepartye en Vytjie Mentor mag ingryp in pres. Jacob Zuma se aansoek om ŉ interdik te bekom teen die openbare beskermer se vrystelling van die sogenaamde staatskapingsverslag. Hooggeregshofregters Dawie Fourie, Dunstan Mlambo en Phineas Mojapelo het vandag opposisiepartye se vertoë aangehoor. Die aansoek is met koste toegestaan. Adv. Tembeka Ngcukaitobi, vir die Ekonomiese Vryheidsvegters, het vroeër gesê daar is geen dringendheid in Zuma se aansoek nie, wat nou intussen ook deur Des van Rooyen, minister van samewerkende regering, en Mosebenzi Zwane, minister van minerale hulpbronne, ondersteun word. Volgens hom kan die hof ŉ aansoek van die hand wys indien die dringendheid daarvan self geskep is. “Mnr. Van Rooyen het al op 12 Oktober geweet, want die openbare beskermer het vrae aan hom gestuur oor sy gereelde besoeke aan die Gupta-familie. Hy het op hierdie vrae reageer,” het Ngcukaitobi gesê. Hy het reageer op Van Rooyen se beswaar, dat hy nie voldoende tyd gegun is om op die voormalige openbare beskermer Thuli Madonsela se vrae te reageer nie. “Die vraag oor Van Rooyen se gereelde besoeke was al van 12 Oktober deel van die openbare beskermer se besware. Die idee van dringendheid was die werklike rede waarom mnr. Van Rooyen hierdie hof op 14 Oktober genader het. Hy het geglo iets negatief gaan oor hom gesê word. Wat het intussen verander? Dit is dieselfde storie.” Adv. Dali Mpofu, vir die United Democratic Movement en Congress of the People, het gesê Zuma, Van Rooyen en Zwane se aansoek om ŉ dringende interdik is ongegrond. “Die gronde van dringendheid is vals en dit bestaan nie. Dit is bloot ŉ poging om ŉ uitstel te bekom wat deur die agterdeur gesoek word. Daar is geen dringendheid nie. Daar is geen gronde nie,” het hy gesê. Adv. Anthea Platt, vir Zuma, het aan die hof gesê nie die opposisiepartye of enige ander individu het ŉ wetlike standpunt om in te gryp in die hofsaak nie. Platt het gesê die bevindings in die verslag het nie ŉ invloed op die partye wat probeer ingryp nie. Zuma en die ministers poog om die bekendmaking van die verslag te verhoed. Die Demokratiese Alliansie, EFF, UDM, Cope en voormalige ANC-LP Vytjie Mentor, het die aansoek teengestaan. Die verslag het bewerings ondersoek dat die welgestelde Gupta-familie onbehoorlike invloed gehad het in die aanstelling van ministers. Lees alle vorige berigte oor die staatskaping op Maroela Media.